Матэрыяльнае сведчанне протадзяржавы готаў археолагі фіксуюць у чарняхоўскай культуры. Зыходным імпульсам паслужыла прасоўванне вельбаркскай культуры праз Валынь на тэрыторыю Малдовы і ў парэчча Паўднёвага Буга. Носьбіты гэтай культуры першымі ўспрынялі характэрны набор правінцыйна-рымскіх культурных праяў, які вызначае адметнасць чарняхоўскай культуры, і распаўсюдзілі яго сярод падначаленых народаў. Іншымі кампанентамі пры фарміраванні культуры былі познепшэворскі (бастарнскі) у вярхоўях Днястра і змешаны алана-познескіфскі на ўзбярэжжы Чорнага мора паміж Днястром і Дняпром, таксама ў Крыме. Магчыма, на лесастэпавым левабярэжжы Дняпра чарняхоўская культура ахапіла і познезарубінецкі кампанент. Пазней протадзяржава готаў падзялілася на дзве – заходнюю (везегоцкую) і усходнюю (астрагоцкую).